Document ID: 32004D0585

A TANÁCS HATÁROZATA
(2004. július 19.)
a közös halászati politika alapján történő regionális tanácsadó testületek felállításáról
(2004/585/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
tekintettel a Gazdasági és Szociális Bizottság véleményére (2),
mivel:
(1)
A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (3) és különösen annak 31. és 32. cikke, a regionális tanácsadó testületek felállításával új formákat nyújt minden érdekelt fél számára a közös halászati politikában való részvételre.
(2)
A regionális tanácsadó testületek felállításának következetes megközelítése megkívánja, hogy azok megfeleljenek a biológiai követelményeken alapuló gazdálkodási egységeknek és, hogy gyakorlati okokból, valamint értelmes tanács nyújtása érdekében számuk korlátozott legyen.
(3)
A regionális tanácsadó testületek az érdekelt felek által vezetett szervezetek, szerkezetüknek alkalmazkodni kell az érintett halászatok és régiók egyedi jellemzőihez. Mindazonáltal, a regionális tanácsadó testületek felállításához szükség van egy általános keret meghatározására.
(4)
A hatékonyság érdekében szükséges a regionális tanácsadó testületek méretének korlátozása, biztosítva, hogy a közös halászati politika minden érdekképviselőjét magukban foglalják, és elismerve a halászati érdekek elsőbbségét a gazdálkodási határozatok és politikák azokra gyakorolt hatására tekintettel.
(5)
A több regionális tanácsadó testület érdekeit érintő kérdések összhangjának biztosítása érdekében lényeges a különböző regionális tanácsadó testületek közötti kapcsolat létrehozása.
(6)
Az 1999/478/EK bizottsági határozattal (4) megújított, európai szervezetek és érdekcsoportok széles körét képviselő tagokból álló halászati és akvakultúra-ágazati tanácsadó bizottság - feladataira tekintettel a regionális tanácsadó testületek munkáját össze kell hangolni a halászati és akvakultúra-ágazati tanácsadó bizottságéval, és jelentéseiket ez utóbbinak is meg kell küldeniük.
(7)
A regionális tanácsadó testületek tényleges felállításának biztosítása érdekében alapvető, hogy közszektorbeli támogatások hozzájáruljanak az indulási szakasz költségeihez, valamint a tolmácsolási és fordítási költségekhez.
(8)
A költségvetési fegyelemről és a költségvetési eljárás javításáról szóló, az Európai Parlament, a Tanács és a Bizottság közötti, 1999. május 6-i intézményközi megállapodásnak (5) 34. pontja szerint, e határozat magában foglal egy, a pénzügyi rendelkezések teljes időtartamára vonatkozó pénzügyi referencia-összeget, anélkül, hogy ezzel a Szerződésben meghatározott költségvetési hatóság hatáskörét befolyásolná,
ELFOGADTA EZT A HATÁROZATOT:
1. cikk
Fogalommeghatározások
E határozat alkalmazásában a következő fogalommeghatározásokat kell alkalmazni:
1.
„érintett tagállam”: a regionális tanácsadó testület hatókörébe tartozó térségben vagy halászatokban halászati érdekkel rendelkező tagállam;
2.
„halászati ágazat”: a fogási alágazat, beleértve a hajótulajdonosokat, a kisipari jellegű halászokat, az alkalmazott halászokat, a termelői szervezeteket, valamint többek között a feldolgozókat, a kereskedőket és egyéb piaci szervezeteket, valamint a női hálózatokat;
3.
„egyéb érdekcsoportok”: többek között a környezetvédelmi szervezetek és csoportok, az akvakultúra-ágazat termelői, a fogyasztók és a hobbi-, illetve sporthalászok.
2. cikk
Regionális tanácsadó testületek felállítása
(1) A következők tekintetében regionális tanácsadó testületeket állították fel:
a)
Balti-tenger;
b)
Földközi-tenger;
c)
Északi-tenger;
d)
Északnyugati vizek;
e)
Délnyugati vizek;
f)
Nyílt tengeri állományok;
g)
Nyílt tengeri/távolsági flotta.
(2) Az egyes regionális tanácsadó testületek hatókörébe tartozó földrajzi térségeket az I. melléklet állapítja meg. A regionális tanácsadó testületek alrészlegeket hozhatnak létre a különleges halászatokra és biológiai régiókra vonatkozó kérdésekre.
3. cikk
Eljárás
(1) Az egyes regionális tanácsadó testületben érdekelt halászati ágazat és egyéb érdekcsoportok képviselői kérelmet terjesztenek az érintett tagállamok és a Bizottság elé az adott regionális tanácsadó testület működésére vonatkozóan. A kérelemnek összeegyeztethetőnek kell lennie a közös halászati politika 2371/2002/EK rendeletben meghatározott céljaival, alapelveivel és iránymutatásaival, valamint tartalmaznia kell:
a)
a célok megállapítását;
b)
a működési alapelveket;
c)
az eljárási alapszabályzatot;
d)
a tervezett költségvetést;
e)
a szervezetek ideiglenes listáját.
(2) Az érintett tagállamok megállapítják, hogy a kérelem reprezentatív-e, és az e határozatban megállapított rendelkezésekkel összhangban - szükség esetén az érdekelt felekkel való tanácskozásokat követően -, közös megegyezéssel a kérelmet és egy ajánlást nyújtanak be a Bizottságnak az adott regionális tanácsadó testületre vonatkozóan.
(3) Az ajánlás és a kérelem lehetséges módosításainak értékelését követően a Bizottság a lehető legrövidebb időn belül, - de legkésőbb három hónapon belül - határozatot fogad el, amelyben meghatározza a regionális tanácsadó testület tevékenysége megkezdésének időpontját. A határozatot az Európai Unió Hivatalos Lapjában ki kell hirdetni.
4. cikk
Szervezeti felépítés
(1) Valamennyi regionális tanácsadó testület közgyűlésből és végrehajtó bizottságból áll.
(2) A közgyűlés évente legalább egyszer ülésezik a végrehajtó bizottság által kidolgozott éves jelentés és az éves stratégiai terv jóváhagyása céljából.
(3) A közgyűlés egy legfeljebb huszonnégy tagból álló végrehajtó bizottságot jelöl ki. A végrehajtó bizottság irányítja a regionális tanácsadó testület munkáját és elfogadja annak ajánlásait.
5. cikk
Tagság
(1) A regionális tanácsadó testületeket a halászati ágazat és a közös halászati politika egyéb érdekcsoportjainak képviselőiből áll.
(2) A halászati ágazatot képviselő európai és nemzeti szervezetek, valamint egyéb érdekcsoportok jelölteket javasolhatnak az érintett tagállamoknak. Az érintett tagállamok megállapodnak a közgyűlés tagjainak személyéről.
(3) A közgyűlés és a végrehajtó bizottság helyeinek kétharmada a halászati ágazat képviselői, a helyek egyharmada pedig a közös halászati politika egyéb érdekcsoportjai képviselői számára van fenntartva.
(4) Minden érintett tagállamból a fogási alágazat legalább egy megbízottját képviselik a végrehajtó bizottságban.
6. cikk
Nem tagok részvétele
(1) Az érintett tagállamok intézetei vagy nemzetközi testületek tudományos munkatársait a regionális tanácsadó testületek munkájában szakértői részvételre kell felkérni. Bármely más, képesített szakember is meghívható.
(2) A Bizottság és az érintett tagállamok nemzeti vagy regionális szerveinek képviselői számára biztosítani kell a jogot a regionális tanácsadó testületekben aktív megfigyelőkként való részvételre.
(3) A halászati és akvakultúra-ágazati tanácsadó bizottság képviselője számára biztosítani kell a jogot a regionális tanácsadó testületekben aktív megfigyelőként való részvételhez.
(4) A harmadik országok halászati ágazatának és más érdekcsoportjainak képviselői, beleértve a regionális halászati szervezetek képviselőit, akik a regionális tanácsadó testület hatókörébe tartozó térségben vagy halászatban halászati érdekkel rendelkeznek, felkérhetők a regionális tanácsadó testület munkájában aktív megfigyelőkként való részvételre olyan esetekben, amikor őket érintő kérdés kerül megvitatásra.
(5) A közgyűlés ülései nyilvánosak. A végrehajtó bizottság ülései nyilvánosak, kivéve - rendkívüli esetekben - ha a végrehajtó bizottság többsége másképp határoz.
7. cikk
Működés
(1) A regionális tanácsadó testületek szervezeti szabályzatot fogadnak el, beleértve - ennek megfelelően - a titkárságra és a munkacsoportokra vonatkozó szabályokat is.
(2) A regionális tanácsadó testületek elfogadják a döntéshozatali folyamatuk minden szakasza átláthatóságának biztosításához szükséges szabályokat. A végrehajtó bizottság által elfogadott ajánlásokat a közgyűlés, a Bizottság és az érintett tagállamok, valamint - kérelemre - a nyilvánosság számára azonnal hozzáférhetővé kell tenni.
(3) A végrehajtó bizottság tagjai az ajánlásokat, amennyiben lehetséges, konszenzussal fogadják el. Amennyiben nem érhető el konszenzus, a tagok által kifejezett ellentétes véleményeket a jelen lévő és szavazó tagok többsége által elfogadott ajánlásokban rögzíteni kell. Az írásos ajánlások kézhezvételét követően, a Bizottság és adott esetben az érintett tagállamok ésszerű határidőn - de legkésőbb három hónapon - belül pontos válaszokat adnak ezekre.
(4) Valamennyi regionális tanácsadó testület az elnököt konszenzussal jelöli ki. Az elnök részrehajlás nélkül jár el.
(5) Az érintett tagállamok a regionális tanácsadó testület működésének megkönnyítése érdekében megfelelő támogatást nyújtanak, beleértve a logisztikai segítséget is.
8. cikk
A regionális tanácsadó testületek közötti koordináció
Amennyiben egy kérdés több regionális tanácsadó testületet egyaránt érint, az e kérdésre vonatkozó közös ajánlás elfogadása érdekében álláspontjukat össze kell hangolniuk.
9. cikk
Finanszírozás
(1) A jogi személyiséggel rendelkező regionális tanácsadó testület közösségi pénzügyi támogatásért folyamodhat.
(2) A regionális tanácsadó testület működési kiadásaihoz - annak első öt évében - közösségi induló támogatás biztosítható az 1. rész II. mellékletében megállapított feltételek szerint.
(3) A regionális tanácsadó testületek üléseinek tolmácsolási és fordítási költségeihez közösségi támogatás biztosítható a 2. rész II. mellékletében meghatározottak szerint.
(4) Az ezen intézkedés végrehajtásához szükséges pénzügyi referencia-összeg a 2004. és 2011. közötti időszakra 7 596 000 euró. A 2006. december 31-ét követő időszakra ez az összeg csak akkor tekinthető megerősítettnek, amennyiben az összhangban áll a 2007-ben kezdődő, új hatályos pénzügyi tervvel. Az éves előirányzatokat a költségvetési hatóság a pénzügyi terv keretein belül engedélyezi.
10. cikk
Éves jelentés és könyvvizsgálat
(1) Valamennyi regionális tanácsadó testület a tevékenységéről szóló éves jelentést megküldi a Bizottságnak, az érintett tagállamoknak, valamint a halászati és akvakultúra-ágazati tanácsadó bizottságnak a jelentésben szereplő év végét követő március 31-ig.
(2) A Bizottság vagy a Számvevőszék bármikor pénzügyi ellenőrzést végeztethet az általa választott külső szervvel vagy a Bizottsággal, illetve a Számvevőszék saját szervezeti egységeivel.
(3) Valamennyi regionális tanácsadó testület hiteles könyvvizsgálót jelöl ki arra az időszakra, amelynek során a közösségi támogatásban részesül.
11. cikk
Felülvizsgálat
Három évvel azt követően, hogy az utolsó regionális tanácsadó testület is megkezdte tevékenységét, de legkésőbb 2007. június 30-ig, a Bizottság jelentést küld az Európai Parlamentnek és a Tanácsnak a regionális tanácsadó testületek működéséről és végrehajtásáról.
12. cikk
Hatálybalépés
Ez a határozat az Európai Unió Hivatalos Lapjában történő kihirdetését követő hetedik napon lép hatályba.
Kelt Brüsszelben, 2004. július 19-én.

Labels: 15
19
6